Partida de rugby România – Japonia, în direct la TVR

Amicalul se va disputa sâmbătă, 15 noiembrie, de la ora 16.00, pe Stadionul Naţional Arcul de Triumf din Bucureşti şi poate fi urmărit la TVR 1, TVR HD şi online, pe TVR+ .

România va întâlni Japonia în cel de al doilea meci test al toamnei, sâmbătă, 15 noiembrie, pe Stadionul Naţional Arcul de Triumf, de la ora 16.00. Amicalul va fi transmis în direct de TVR 1, TVR HD şi online, pe TVR+, şi comentat de Dragoş Bocanaciu şi Alex Roman.

Eddie Jones, antrenorul echipei nipone, a apreciat într-o conferinţă de presă susţinută pe 12 noiembrie, la sediul Federaţiei Române de Rugby, că echipa sa va avea un meci greu, având în vedere forţa pachetului nostru de înaintare:

„Suntem conştienţi că va fi un meci foarte fizic. România este o echipă puternică, mai ales pe grămadă, şi va fi un adversar dificil”, a declarat el.

Pentru meciul împotriva Japoniei, antrenorul Stejarilor Lynn Howells a operat mai multe schimbări faţă de echipa care a înfruntat săptămâna trecută Statele Unite. Astfel, printre primii cincisprezece jucători din echipa de start apare Ionuţ Botezatu, purtând tricoul cu numărul 11, din linia întâi urmând să facă parte Andrei Ursache şi Andrei Rădoi. Valentin Popîrlan va intra linia a doua, în plus faţă de formula anterioară apărând centrul Robert Dascălu. Florin Vlaicu va juca în această confruntare cu numărul 10, luându-i locul lui Dorin Manole, care-şi va asuma rolul de aripă, în locul lui Adrian Apostol.

Pe de altă parte, niponii care-i vor înfrunta sâmbătă pe Stejari sunt, cu două excepţii, cei care s-au luptat recent cu Maori All Blacks. Cele două schimbări au fost suferite de pachetul de înaintare, în echipa anunţată pentru meciul de pe Stadionul Naţional Arcul de Triumf aparând pilierul Masataka Mikami (Toshiba Brave Lupus) şi Shoji Ito (Kobe Steel) în linia a doua.

foto: www.frr.ro; TVR